കിഫ്ബി ഫണ്ടുപയോഗിച്ച് പൂര്ത്തിയാക്കിയത് ആയിരം കോടി രൂപയുടെ പദ്ധതികള്, 22859 കോടിരൂപയുടെ പി.ഡബ്ല്യു.ഡി പദ്ധതികള്ക്ക് കിഫ്ബി അംഗീകാരം ലഭിച്ചെന്ന് മന്ത്രി മുഹമ്മദ് റിയാസ് തിരുവനന്തപുരം : കിഫ്ബി ഫണ്ട് ഉപയോഗിച്ച് ആയിരം കോടിയോളം രൂപ ചെലവഴിക്കപ്പെട്ട മുപ്പതോളം പദ്ധതികള് പൂര്ത്തീകരിച്ച് നാടിന് സമ്മാനിച്ചിട്ടുണ്ടെന്ന് മന്ത്രി പി.എ. മുഹമ്മദ് റിയാസ് നിയമസഭയില് പറഞ്ഞു 178 പദ്ധതികളിലായി 5544 കോടി രൂപയുടെ പ്രവൃത്തികളാണ് അവാര്ഡ് ചെയ്യുകയോ, പുരോഗമിക്കുകയോ ചെയ്യുന്നത്. 419 റോഡുകള്, 125 പാലങ്ങള് തുടങ്ങി 22,859 കോടി രൂപയുടെ പദ്ധതികള്ക്ക് പൊതുമരാമത്ത് വകുപ്പിന് കീഴില് മാത്രം കിഫ്ബി അംഗീകാരം നല്കിയിട്ടുണ്ടെന്നും മന്ത്രി വ്യക്തമാക്കി. കെ.ബി. ഗണേഷ്കുമാറിന്റെ ശ്രദ്ധക്ഷണിക്കലിന് മറുപടി നല്കുകയായിരുന്നു മുഹമ്മദ് റിയാസ്, പദ്ധതികളിലെ ഗുണനിലവാരം ഉറപ്പാക്കാനായി ചില നിബന്ധനകള് കിഫ്ബി മുന്നോട്ടു വെച്ചിട്ടുണ്ട്. റോഡിന് നിശ്ചിത വീതി ഉറപ്പാക്കുന്നതാണ് പ്രധാനം . ഉദാഹരണത്തിന് പത്ത് മീറ്ററാണ് വീതി നിഷ്ക്കര്ഷിക്കുന്നതെങ്കില് ഏഴ് മീറ്റര് റോഡ്, ഇരുഭാഗത്തും നടപ്പാത എന്ന നിലയിലാണ് തീരുമാനിച്ചത്. 2020 മാര്ച്ച് 31 ലെ കണക്കനുസരിച്ച് 1. 41 കോടി വാഹനങ്ങള് രജിസ്റ്റര് ചെയ്തിട്ടുണ്ടെന്നാണ് ചില മാദ്ധ്യമങ്ങള് റിപ്പോര്ട്ട് ചെയ്യുന്നത്. മൂന്നില് ഒരു മലയാളിക്ക് ഒരു വാഹനമുണ്ടെന്നും റിപ്പോര്ട്ടുകളില് പറയുന്നു. ആ വാഹനങ്ങളെ ഉള്ക്കൊള്ളാന് കഴിയുന്ന തരത്തില് റോഡ് സൗകര്യം വര്ദ്ധിപ്പിക്കണം. കിഫ്ബി റോഡുകളില് നിശ്ചിത വീതി ഉറപ്പാക്കുന്നതിലൂടെ ലക്ഷ്യമിടുന്നത് അതാണെന്നും മന്ത്രി വിശദീകരിച്ചു. ചില പ്രവൃത്തികള് നടക്കുന്നത് ജനങ്ങള് സ്വമേധയാ സ്ഥലം വിട്ടു നല്കുന്നതിനനുസരിച്ചാണ് . എന്നാല് സ്ഥലം വിട്ടുകിട്ടാത്തതിനാല് ചില സ്ഥലങ്ങളില് റോഡ് പൂര്ത്തിയാക്കാന് കഴിയാത്ത സാഹചര്യമുണ്ട്. ചില ഇടങ്ങളില് ആ തടസം ഉണ്ട് എന്ന് കരുതി നിലവിലുള്ള മാനദണ്ഡം മുഴുവന് മാറ്റാന് നമുക്ക് കഴിയില്ല. അങ്ങനെ ഒരു അഭിപ്രായം ആര്ക്കും ഉണ്ടാകുമെന്നും തോന്നുന്നില്ല. ജൂലായ് 27 ന് ചേര്ന്ന യോഗത്തില് പദ്ധതികള് വേഗത്തിലാക്കാന് തീരുമാനം എടുത്തിട്ടുണ്ട്. അതിലൊന്ന് യൂട്ടിലിറ്റി ഷിഫ്റ്റിംഗുമായി ബന്ധപ്പെട്ടാണ്. വാട്ടര് അതോറിറ്റി പൈപ്പ് ലൈനുകള്, കെ എസ് ഇ ബി പോസ്റ്റുകള് തുടങ്ങിയവ സമയബന്ധിതമായി മാറ്റുക എന്നതും റോഡിന്റെ വീതി കൂട്ടുമ്ബോള് പ്രധാനമാണ്. കിഫ്ബി പദ്ധതികള് നടക്കുന്ന പി ഡബ്ല്യു ഡി ഭൂമിയുടെ അതിരുകള് സര്വ്വേ നടത്തി തിട്ടപ്പെടുത്താന്, ലാന്റ് അക്വിസിഷന് ചുമതലയുള്ള അതത് തഹസില്ദാര്മാരെ നിയോഗിക്കാനും ധാരണ ആയിട്ടുണ്ട്. കൂടുതല് സര്വേയര്മാരെ ഇതിനായി ഉപയോഗപ്പെടുത്തുന്ന കാര്യം പരിഗണിക്കും. ഗുണനിലവാരത്തില് വിട്ടുവീഴ്ച പാടില്ല എന്നത് സര്ക്കാരിന്റെ പൊതു നയമാണ്. അത് പാലിക്കപ്പെടാത്ത ചില ഇടങ്ങളില് പ്രവൃത്തി സസ്പെന്ഡ് ചെയ്തിട്ടുണ്ട്. ന്യൂനത പരിഹരിച്ച് പ്രവൃത്തി ആരംഭിക്കാന് നിര്ദ്ദേശം നല്കിയിട്ടുണ്ട്. കിഫ്ബി പ്രവൃത്തികള് കൂടുതല് കാര്യക്ഷമമാക്കാന് കൂടുതല് എന്ജിനീയര്മാരെ KRFBPMU വില് നിയമിക്കും. കൂടാതെ കിഫ്ബി പദ്ധതികള്ക്ക് ടെക്നിക്കല് സപ്പോര്ട്ട് ടീം ആയി കെ എച്ച് ആര് ഐ, പിഡബ്ല്യുഡി ഡിസൈന് വിംഗ് എന്നിവരെ ഉപയോഗിക്കാനും തീരുമാനിച്ചിട്ടുണ്ട്. പി ഡബ്ല്യു ഡിയും കിഫ്ബിയും ഈ സര്ക്കാരിന്റെ അഭിമാനസ്തംഭങ്ങളായ രണ്ട് സംവിധാനങ്ങളാണ്. അവ രണ്ടും ഒരേ തലത്തിലാണ് സഞ്ചരിക്കുന്നത്. മാസത്തില് ഒരു തവണ പിഡബ്ല്യുഡി കിഫ്ബി ഉദ്യോഗസ്ഥര് പങ്കെടുക്കുന്ന അവലോകന യോഗം ചേരും. പ്രവൃത്തി പൂര്ത്തിയാക്കാന് പറ്റാത്ത ഇടങ്ങളിലെ കാര്യങ്ങള് ഈ യോഗങ്ങളില് പ്രത്യേകമായി പരിശോധിക്കുകയും ആവശ്യമായ ഇടപെടല് നടത്തുകയും ചെയ്യും. എം എല് എ മാര് ഉന്നയിക്കുന്ന പരാതികളും നിര്ദ്ദേശങ്ങളും ഈ യോഗങ്ങള് ചര്ച്ച ചെയ്യുമെന്നും മന്ത്രി അറിയിച്ചു